**НАРОДНО ЧИТАЛИЩЕ „ПРОСВЕТА 2005”**

с.Целина, общ.Чирпан, обл.Стара Загора тел. 041338/260 ; 0899908948

Настоящият Устав на Народно Читалище „Просвета 2005 ” с.Целина е разгледан и одобрен на заседание на читалищното настоятелство от 20.03.2019година.

**УСТАВ**

**на Народно читалище „Просвета 2005” – с.Целина**

**с.Целина, общ.Чирпан, обл.Стара Загора**

**ГЛАВА ПЪРВА**

**ОБЩИ ПОЛОЖЕНИЯ**

Чл.1. С този устав, съобразен със Закона за народните читалища (Обн.,ДВ, бр.89 от 22.10.1996г., изм., бр.95 от 21.10. 1997г., бр.90 от 15.10.1999г., бр.28 от 01.04.2005г., в сила от 01.04.2005г., бр.94 от 25.11.2005г., в сила от 25.11.2005г., бр.108 от 29.12.2006г., в сила от 01.07.2007г., изм. и доп., бр. 42 от 05.06.2009г., изм., бр.74 от 15.09.2009г., в сила от 15.09.2009г., изм. ДВ. бр.47 от 22 Юни 2010г., изм. ДВ. бр.97 от 10 Декември 2010г., изм. ДВ. бр.68 от 2 Август 2013г., изм. ДВ. бр.74 от 20 Септември 2016г., изм. ДВ. бр.102 от 22 Декември 2017г., изм. ДВ. бр.7 от 19 Януари 2018г.) се уреждат основните положения на вътрешно нормативната уредба на читалището в зависимост от специфичните условия, при които се развива неговата дейност.

Чл.2 (1).Народно читалище „Просвета 2005”с.Целина е обществено самоуправляващо се българско културно-просветно сдружение в с.Целина, което изпълнява и държавно културно-просветни задачи.

(2) Народно читалище”Просвета 2005”с.Целина не е политическа организация и в него могат да членуват всички физически лица без ограничения на възраст и пол, политически и религиозни възгледи и етническо самосъзнание.

Чл.3.(1). Народно читалище”Просвета 2005”с.Целина е юридическо лице с нестопанска цел, управление, създадено и работещо в обществена полза , в съответствие със Закона за народните читалища и този устав.

(2). Читалището е вписано в Регистъра на Министерството на културата под № 3127.

(3). Наименованието на народното читалище трябва да е изписано на български език и да не наранява добрите нрави. Към наименованието на читалището се добавя и годината на неговото първоначално създаване.

(4). Наименованието на Народното читалище е: Народно читалище”Просвета 2005” с.Целина.

**ГЛАВА ВТОРА**

**ЦЕЛИ И ЗАДАЧИ**

Чл.4.Целите на Народно читалище”Просвета 2005” с.Целина са да задоволяват потребностите на гражданите свързани със:

1. Развитие и обогатяване на културния живот и социалната и образователна дейност в с.Целина.
2. Запазване на обичаите и традициите на българския народ.
3. Разширяване на знанията на гражданите и приобщаването им към ценностите и постиженията на науката, изкуството и културата.
4. Възпитаване и утвърждаване на националното самосъзнание.
5. Осигуряване на достъп до информационни знания.

Чл.5. За постигане на целите по чл.4, читалището извършва следните основни дейности:

1. Уреждане и поддържане на библиотеки, читални, фоно и фото, филмо– видеотеки и поддържане на електронни информационни мрежи.
2. Развитие и подпомагане на любителското, художествено творчество.
3. Организиране на школи, кръжоци, курсове, клубове, празненства, концерти, чествания и младежки дейности.
4. Създаване и съхраняване на музейни сбирки и обогатяване знанията за родния край.
5. Предоставяне на компютърни и интернет услуги.
6. Разработване и реализиране на проектни предложения,като бенефициент и /или/ като партньор към оперативни програми и /или/ схеми за безвъзмездно финансиране, съфинансиране от Европейски фондове, към донорски програми и други.

Чл.6.(1). Народно читалище”Просвета 2005” с.Целина, може да развива допълнителна стопанска дейност, свързана с предмета на основната му дейност, в съответствие с действащото законодателство,като използва приходите от нея за постигане на целите на читалището залегнали в чл.4.Читалището няма право да разпределя печалба.

(2) Народно читалище”Просвета 2005”с.Целина няма право да предоставя собствено или ползвано от него имущество възмездно или безвъзмездно:

1. За хазартни игри и нощни заведения.

2. За дейност на нерегистрирани по Закона за вероизповеданията религиозни общности и юридически лица с нестопанска цел на такива общности.

3. За постоянно ползване от политически партии и организации.

4.На председателя, секретаря, членове на настоятелството и проверителната комисия и на членове на техните семейства.

Чл.6а. Народно читалище”Просвета 2005” с.Целина, може да участва в сдружения за постигане на своите цели залегнали в устава - чл.4.

**ГЛАВА ТРЕТА**

**УЧРЕДЯВАНЕ И ЧЛЕНСТВО**

Чл.7. Народно читалище”Просвета 2005” с.Целина е създадено на 01.06.2005г. и регистрирано в Старозагорски Окръжен съд, Търговско отделение - рег.5, том1, стр.82, парт.41, по ф.д.№334/2005година с Решение №722 от 01.06.2005год., със седалище и адрес на управление:с.Целина община Чирпан област Старозагорска.Вписано в Търговския регистър под номер 20190308091130

Чл.7а. Минималният брой на членовете на НЧ-ще”Просвета 2005”- с.Целина, трябва да бъде 50.

Чл.8.Членовете на читалището са:

а.Индивидуални:

1. Действителни членове- дееспособни български граждани над 18 годишна възраст, които плащат редовно членския си внос, могат да избират и да бъдат избирани.Същите имат право на един глас: един член - един глас:един колектив-един глас в Общото събрание

2.Спомагателни членове – български граждани на възраст до 18 години. Нямат право на глас и да бъдат избирани. Имат право на съвещателен глас .

б. Колективни членове – имат право на глас: един колектив – един глас в Общото събрание.

Колективни членове могат да бъдат:

1. Професионални организации.
2. Стопански организации.
3. Търговски дружества.
4. Кооперации и сдружения.
5. Културно-просветни и любителски клубове и творчески колективи.

в. Почетни членове – могат да бъдат български и чужди граждани с изключителни заслуги към читалището.

**ГЛАВА ЧЕТВЪРТА**

**УПРАВЛЕНИЕ**

Чл.9. Органи на Народно Читалище „Просвета 2005”-с.Целина са общото събрание, настоятелството и проверителна комисия.

Чл.10. Върховен орган на читалището е общото събрание, което се състои от всички членове на читалището, имащи право на глас.

Чл.11. Общото събрание:

1. Изменя и допълва Устава на читалището.
2. Избира и освобождава членовете на настоятелството, проверителната комисия и председателя на читалището.
3. Определя основните насоки за дейността на читалището.
4. Изключва членове на читалището.
5. Взема решение за членуване и прекратяване на членство в читалищни сдружения.
6. Приема бюджета на читалището.
7. Приема годишния отчет до 30 март на следващата година.
8. Определя размера на членския внос.
9. Отменя решения на органите на читалището.

10. Взема решение за прекратяване на читалището.

11. Делегира пълномощия на настоятелството по вземане на решения за вътрешни актове, необходими за организацията на читалищната дейност.

12. Решенията на общото събрание са задължителни за другите органи на читалището.

Чл.12. Редовно общо събрание се свиква от настоятелството най-малко веднъж годишно. Извънредно общо събрание може да бъде свикано по решение на настоятелството, по искане на проверителната комисия или на една трета от членовете на читалището с право на глас. При отказ на настоятелството да свика извънредно общо събрание, до 15 дни от постъпване на искането, проверителната комисия или 1/3 от членовете на читалището с право на глас, могат да свикат извънредно общо събрание от свое име.

Чл.13. Поканата за събранието трябва да съдържа дневния ред,датата,часа и мястото на провеждането му и кой го свиква.

Тя трябва да бъде получена не по-късно от седем дни преди датата на провеждането срещу подпис.В същият срок на вратата на читалището и на други общодостъпни места в кметството трябва да бъде залепена покана за събранието.

Чл.14. Общото събрание е законно ако присъстват най-малко половината от имащите право на глас членове на читалището. При липса на кворум събранието се отлага с един час, тогава събранието е законно, ако на него присъстват не по-малко от 1/3 от членовете при редовно общо събрание и не по-малко от половината плюс един от членовете при извънредно общо събрание.

Чл.15. Решенията по чл.11,т.1,4,9,10 се вземат с мнозинство най-малко 2/3 от членовете. Други решения се вземат с мнозинство повече от половината от присъстващите членове.

1. Две трети от членовете на общото събрание, които присъстват на събранието на читалището, могат да предявят иск пред Окръжния съд по седалището на читалището за отмяна на решение на общото събрание, ако то противоречи на Закона или Устава.
2. Искът се предявява в едномесечен срок от узнаването на решението, но не по-късно от една година от датата на вземането на решение.

Чл.16. Изпълнителен орган на читалището е Настоятелството, което се състои най-малко от 3 члена , избрани за 3 години.Същите да нямат роднински връзки по права и съребрена линия до четвърта степен.

Чл.17. Настоятелството:

1. Свиква общото събрание.
2. Осигурява изпълнението на решенията на общото събрание.
3. Подготвя и внася в общото събрание проект за бюджет.
4. Подготвя и внася в общото събрание проект за годишен отчет.
5. Приема вътрешни актове, необходими за цялостната организация на работата на читалището.
6. Назначава секретаря на читалището и утвърждава длъжностната му характеристика.
7. Взема решения по изпълнение на бюджета на читалището и подържането на сградата и имуществото му.
8. Взема решения за морално и материално стимулиране на любителските колективи, техните членове, служители в читалището – щатни или хонорувани.
9. Взема решения за разпределение на приходи, получени допълнително – извън утвърдените приходи в бюджета.

Чл.18. Настоятелството взема решения с повече от половината на членовете си.

Чл.19. Председателят на читалището е член на настоятелството и се избира от общото събрание за срок от три години.

Чл.20.(1).Председателят:

1. Организира дейността на читалището съобразно Закона, Устава и решенията на общото събрание и настоятелството.
2. Представлява читалището.
3. Свиква и ръководи заседанията на настоятелството и председателства общото събрание.
4. Отчита дейността си пред настоятелството.
5. Сключва и прекратява трудовите договори със служителите на читалището,съобразно бюджета му и във основа решение на настоятелството.

(2) Председателя има право на възнаграждение чрез хонорар ако има качествата и образованието за това. Документите за хонорара да се подписват от проверителната комисия. Председателя се отчита на всеки 3 месеца за свършената работа.

Чл.20а.(1)Секретарят на читалището:

1.Организира изпълнението на решенията на настоятелството, включително решенията за измененията на бюджета.

2.Организира текущата основна и допълнителна дейност.

3.Може да бъде щатния служител със заемана длъжност административен секретар.

(2). Секретарят не може да е в роднински връзки с членове на настоятелството и проверителната комисия по права и съребрена линия до четвърта степен, както и да бъде съпруг,съпруга на председателя на читалището.

Чл.21. Поне един от щатните служители на читалището се избира за член на настоятелството.

Чл.22. Проверителната комисия се състои от трима члена: Председател и двама членове, избирани за срок от три години.

Чл.23. Членовете на проверителната комисия не могат да бъдат лица, които са в трудово-правни отношения с читалището, или са роднини на настоятелството, на председателя или секретаря по права и съребрена линия .

Чл.24. Проверителната комисия осъществява контрол върху дейността на настоятелството, председателя и секретаря на читалището по спазване на Закона, Устава и решенията на общото събрание.

Чл.25. При констатирани нарушения, проверителната комисия уведомява общото събрание на читалището, а при данни за извършени престъпления и органите на прокуратурата.

Чл.26. Не могат да бъдат избирани за членове на настоятелството, проверителната комисия и за секретари, лица , които са осъждани на лишаване от свобода за умишлени престъпления от общ характер.

Чл.26а. Членовете на настоятелството, включително председателят и секретарят, подават декларации за конфликт на интереси при условията и реда на Закона за предотвратяване и разкриване на конфликт на интереси.

**ГЛАВА ПЕТА**

**ИМУЩЕСТВО И ФИНАНСИРАНЕ**

Чл.27. Имуществото на читалището се състои от право на собственост и от други вещни права,вземания,ценни книжа,други права и задължения.

Чл.28. Читалището набира средства от следните източници:

1. Членски внос.
2. Културно-просветна дейност.
3. Субсидии от държавния и общински бюджет.
4. Наеми и такси.
5. Дарения и завещания.
6. Информационна дейност.
7. Други приходи.

Чл.29. При разпределението на предвидените държавни и общински средства, в комисията по разпределението задължителна присъства упълномощен представител на настоятелството на читалището.

Чл.30. След утвърждаване на определена сума от държавния и общински бюджет, същата се предоставя за самостоятелно управление.

Чл.31. При недостиг на средства за ремонт и поддръжка на читалищната сграда и помещения се изискват допълнителни средства от общинския бюджет.

Чл.32.(1).Читалището не може да отчуждава недвижими вещи и да учредява ипотека върху тях, с изключение на земеделските земи, които са негова собственост.

(2).Движими вещи могат да бъдат отчуждавани, залагани, бракувани, или заменени с по-доброкачествени само по решение на настоятелството.

Чл.33.(1). Читалищното настоятелство изготвя годишния отчет за приходите и разходите, който се приема на общо събрание .

(2). Отчетът за изразходваните от бюджета средства се представя в общината.

Чл.33а.(1). Председателят на читалището, ежегодно в срок до 10-ти ноември, представя на кмета на общината предложения за своята дейност през следващата година.

(2). Задачите по ал.1 се изпълняват от читалището във основа на финансово обезпечен договор с кмета на общината.

(3). Председателят на читалището представя ежегодно до 31 март всяка година, пред кмета на общината и общинския съвет доклад за изпълнението на възложените му общински задачи и за изразходваните от бюджета средства през предходната година.

**ГЛАВА ШЕСТА**

**ПРЕКРАТЯВАНЕ**

Чл.34. Читалището може да бъде прекратено по решение на общото събрание вписано в регистъра на Окръжния съд. То може да бъде прекратено с ликвидация или по решение на Окръжния съд ако:

1. Дейността му противоречи на Закона, Устава и добрите нрави.
2. Имуществото му не се използва според целите и предмета на дейност на читалището.
3. Налице е трайна невъзможност читалището да действа или не развива дейност за период от 2 години.
4. Не е учредено по законовия ред.
5. Обявено е в несъстоятелност.

**ГЛАВА СЕДМА**

**АДМИНИСТРАТИВНО НАКАЗАТЕЛНИ**

**РАЗПОРЕДБИ**

Чл.35.(1). Председател или секретар на читалището, който предостави имущество в нарушение се наказва с глоба от 500 до 1000лева и с лишаване от право да заема изборна длъжност за срок от 5 години.

Чл.36. Председател на читалище, който не представи доклад за изпълнение на читалищните дейности и за изразходваните от бюджета средства в срок по чл.33а,ал.3 се наказва с глоба от 150 до 300лева.

**ПРЕДХОДНИ И ЗАКЛЮЧИТЕЛНИ РАЗПОРЕДБИ**

§1. Народно читалище”Просвета 2005”-с.Целина има кръгъл печат с надпис в окръжност. Народно читалище с.Целина общ.Чирпан в средата на окръжността е изписано „ПРОСВЕТА 2005”.

§2. Професионалният празник на читалището е 24 май – Ден на славянската писменост и култура.

§3. С този устав се урежда по – нататъшното развитие, управление и цялостна дейност на Народно читалище”Просвета 2005”-с.Целина.

Уставът е приет на Общото събрание на читалището на 29.03.2019година, въз основа на Закона за народните читалища.